Riżoluzzjoni tal-Parlament Ewropew tat- 22 ta' April 2008 li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għall-Ambjent għas-sena finanzjarja 2006



Official Journal L 088 , 31/03/2009 P. 0160 - 0165



Riżoluzzjoni tal-Parlament Ewropew tat- 22 ta' April 2008 li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għall-Ambjent għas-sena finanzjarja 2006 IL-PARLAMENT EWROPEW, wara li kkunsidra l-kontijiet annwali finali tal-Aġenzija Ewropea għall-Ambjent għas-sena finanzjarja 2006 [1], wara li kkunsidra r-rapport tal-Qorti tal-Awdituri dwar il-kontijiet annwali finali ta' Aġenzija Ewropea għall-Ambjent għas-sena finanzjarja 2006, flimkien mat-tweġibiet tal-Aġenzija [2], wara li kkunsidra r-rakkomandazzjoni tal-Kunsill tat- 12 ta' Frar 2008 (5843/2008 – C6-0084/2008), wara li kkunsidra t-Trattat KE, u b'mod partikolari l-Artikolu 276 tiegħu, wara li kkunsidra r-Regolament tal-Kunsill (KE, Euratom) Nru 1605/2002 tal- 25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej [3], u b'mod partikolari l-Artikolu 185 tiegħu, wara li kkunsidra r-Regolament tal-Kunsill (KEE) Nru 1210/90 tas- 7 ta' Mejju 1990 dwar l-istabbiliment tal-Aġenzija Ewropea għall-Ambjent u ta' Netwerk Ewropew ta' Informazzjoni u Osservazzjoni tal-Ambjent [4], u b'mod partikolari l-Artikolu 13 tiegħu, wara li kkunsidra r-Regolament tal-Kummissjoni (KE, Euratom) Nru 2343/2002 tad- 19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 [5], u b'mod partikolari l-Artikolu 94 tiegħu, wara li kkunsidra l-Artikolu 71 u l-Anness V tar-Regoli ta' Proċedura tiegħu, wara li kkunsidra r-Rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A6-0122/2008), A. billi l-Qorti tal-Awdituri stqarret li kisbet assigurazzjoni raġjonevoli li l-kontijiet annwali għas-sena finanzjarja 2006 huma ta' min wieħed joqgħod fuqhom u li t-tranżazzjonijiet bażiċi huma legali u regolari, B. billi fl- 24 ta' April 2007, il-Parlament ta l-kwittanza lid-Direttur Eżekuttiv tal-Aġenzija Ewropea għall-Ambjent fir-rigward tal-implimentazzjoni tal-baġit tal-Aġenzija għas-sena finanzjarja 2005 [6], u fir-riżoluzzjoni tiegħu li takkumpanja d-deċiżjoni ta' kwittanza, fost affarijiet oħra: - innota li r-rata ta' trasferiment ta' bilanci (carry-overs) li hi ta' aktar minn 30 % għal impenji għall-attivitajiet operattivi tagħha (Intestatura III) kienet għolja; stieden lill-Aġenzija sabiex tiżgura tnaqqis fit-trasferimenti ta' bilanċi, - stieden lill-aġenzija sabiex issib rimedju għan-nuqqas ta' deskrizzjoni tas-sistemi ta' kontroll intern, - talab lill-aġenzija sabiex twieġeb għall-kumment tal-Qorti li għad hemm nuqqasijiet fir-rapport ta' attività annwali tal-uffiċjal li joħroġ l-awtorizzazzjoni minħabba li ma pprovdiex tagħrif xieraq dwar ir-riżultati tal-attivitajiet tas-sena b'rabta mal-għanijiet li ġew stabbiliti, ir-riskji assoċjati, l-użu tar-riżorsi u t-tħaddim tas-sistemi ta' kontroll intern, - talab li, qabel l- 1 ta' Jannar 2010 u kull ħames snin minn dakinhar 'il quddiem, l-Aġenzija tikkummissjona evalwazzjoni esterna indipendenti tal-kisbiet tagħha fuq il-bażi tar-Regolament li fuqu hi stabbilita u tal-programm ta' ħidma li jiġi deċiż mill-Bord ta' Tmexxija; Punti ġenerali li jikkonċernaw kwestjonijiet orizzontali tal-aġenziji tal-UE, u minhabba f'hekk, huma importanti wkoll għall-proċeduri ta' kwittanza ta' kull waħda mill-aġenziji 1. Jinnota li l-baġits tal-24 aġenzija u tal-korpi satelliti l-oħrajn li saritilhom il-verifika mill-Qorti tal-Awdituri kienu jammontaw għal EUR 1080,5 miljun fl-2006 (l-ogħla baġit kien tal-Aġenzija Ewropea għar-Rikostruzzjoni li kien jammonta għal EUR 271 miljun u l-inqas baġit kien tal-Kulleġġ tal-Pulizija Ewropew (CEPOL) li kien jammonta għal EUR 5 miljun); 2. Jenfasizza l-fatt li l-firxa ta' korpi esterni tal-UE li huma suġġetti għal verifika u għal kwittanza issa tinkludi mhux biss aġenziji regolatorji tradizzjonali, iżda wkoll aġenziji eżekuttivi li ġew stabbiliti sabiex jimplimentaw programmi speċifiċi u fil-futur qrib se tiġi estiża wkoll għal intrapriżi konġunti li ġew stabbiliti bħala sħubiji pubbliċi-privati (inizjattivi teknoloġiċi konġunti); 3. Josserva fir-rigward tal-Parlament li l-għadd ta' aġenziji suġġetti għall-proċedura ta' kwittanza evolva kif ġej: sena finanzjarja 2000: 8; 2001: 10; 2002: 11; 2003: 14; 2004: 14; 2005: 16; 2006: 20 aġenzija regolatorja u 2 aġenziji eżekuttivi (m'humiex qegħdin jiġu inklużi 2 aġenziji li jiġu vverifikati mill-ECA, iżda li huma suġġetti għal proċess ta' kwittanza intern); 4. Għaldaqstant jikkonkludi li l-proċess ta' verifika/kwittanza sar ineffiċjenti u sproporzjonat meta mqabbel mad-daqs relattiv tal-baġits tal-aġenziji/tal-korpi satelliti; jagħti istruzzjonijiet lill-kumitat kompetenti tiegħu sabiex jagħmel mill-ġdid analiżi wiesgħa tal-proċess ta' kwittanza fir-rigward ta' aġenziji u korpi satelliti bil-għan li jitfassal metodu iktar sempliċi u razzjonali, filwaqt li jiġi meqjusal-għadd ta' korpi li kulma jmur qiegħed jikber u li kull wieħed minnhom se jeżiġi rapport ta' kwittanza separat fis-snin li ġejjin; Kunsiderazzjonijiet fundamentali 5. Jitlob li l-Kummissjoni tipprovdi spjegazzjonijiet ċari dwar l-elementi li ġejjin qabel ma tinħoloq aġenzija ġdida jew issir riforma ta' aġenzija eżistenti: it-tip ta' aġenzija, l-għanijiet tal-aġenzija, l-istruttura ta' governanza interna, il-prodotti, is-servizzi, il-proċeduri ewlenin, il-grupp immirat, il-klijenti u l-imsieħba tal-aġenzija, ir-relazzjoni formali mal-atturi esterni, ir-responsabiltà għall-baġit, l-ippjanar finanzjarju, u l-politika dwar il-personal u l-provvista ta' staff; 6. Jitlob li kull aġenzija tiġi regolata minn ftehima ta' rendiment fis-sena li tiġi formulaat mill-aġenzija u mid-DĠ responsabbli u li għandha tinkludi l-għanijiet ewlenin għas-sena li tkun ġejja, qafas finanzjarju u indikaturi ċari għall-kejl tar-rendiment; 7. Jitlob li r-rendiment tal-aġenziji jiġi verifikata b'mod regolari (u fuq bażi ad hoc) mill-Qorti tal-Awdituri jew awditur indipendenti ieħor; iqis li din il-verifika m'għandhiex tkun limitata għal elementi tradizzjonali ta' ġestjoni finanzjarja u għall-użu kif suppost tal-fondi pubbliċi, iżda għandha tkopri wkoll l-effiċjenza u l-effikaċja amministrattiva u għandha tinkludi klassifika tal-ġestjoni finanzjarja ta' kull aġenzija; 8. Jargumenta li fil-każ ta' aġenziji li qegħdin kontinwament ikabbru l-ħtiġijiet tal-baġit rispettiv tagħhom, għandu jkun hemm tnaqqis tekniku skont il-postijiet vakanti; huwa tal-opinjoni li dan għandu jwassal f'perjodu fit-tul għal dħul inqas assenjat għall-aġenziji u għalhekk inaqqas ukoll l-ispejjeż amministrattivi; 9. Jinnota li hija problema serja li numru ta' aġenziji jiġu kkritikati talli ma jsegwux ir-regoli dwar l-akkwist pubbliku, ir-Regolament Finanzjarju, ir-Regolamenti tal-Istaff eċċ.; jikkunsidra li r-raġuni ewlenija għal dan hija li ħafna mir-regolamenti u r-Regolament Finanzjarju huma mfassla għal istituzzjonijiet akbar u li ħafna mill-aġenziji ż-żgħar m'ghandhomx il-kapaċità mixtieqa biex jaqdu dawn il-ħtiġijiet regolatorji; għalhekk jitlob lill-Kummissjoni biex issib soluzzjoni rapida sabiex titkattar l-effiċjenza billi jingħaqdu flimkien il-funzjonijiet amministrattivi tal-aġenziji differenti sabiex tinkiseb din il-kapaċità kritika (billi jiġu kkunsidrati l-bidliet meħteġa fir-regolamenti bażiċi li jiggvernaw l-aġenziji u l-indipendenza tal-baġit tagħhom), jew li jitfasslu b'urġenza regoli speċifiċi għall-aġenziji li jippermettulhom li jkunu konformi b'mod sħiħ; 10. Jinsisti li l-Kummissjoni, meta tkun qed tfassal l-Abbozz Preliminari tal-Baġit għandha tqis ir-riżultati tal-implimentazzjoni tal-baġit mill-aġenziji individwali għas-snin ta' qabel, b'mod partikolari għas-sena n-1 u, tirrevedi kif meħtieġ il-baġit mitlub mill-aġenzija partikolari; jistieden lill-kumitat kompetenti tagħha biex jirrispetta din ir-reviżjoni u, jekk dan ma jsirx mill-Kummissjoni, tirrevedi hija stess il-baġit konċernat għal-livell realistiku li jaqbel mal-kapaċità ta' assorbiment u ta' implimentazzjoni tal-aġenzija konċernata; 11. Ifakkar fid-deċiżjoni tiegħu dwar il-kwittanza b'rabta mas-sena finanzjarja 2005, li biha stieden lill-Kummissjoni biex tippreżenta studju kull ħames snin dwar il-valur miżjud ta' kull aġenzija eżistenti; jistieden l-istituzzjonijiet kollha relevanti sabiex f'każ ta' valutazzjoni negattiva tal-valur miżjud tal-aġenzija jittieħdu l-passi meħtieġa billi jiġi formulat mill-ġdid il-mandat ta' dik l-aġenzija jew billi din tingħalaq; jenfasizza li ma kien hemm ebda evalwazzjoni min-naħa tal-Kummissjoni fl-2007; jinsisti li l-Kummissjoni għandha tippreżenta mill-inqas 5 evalwazzjonijiet bħal dawn qabel ma tittieħed deċiżjoni dwar il-kwittanza b'rabta mas-sena finanzjarja 2007, u dan billi tibda mill-aktar aġenziji antiki; 12. Huwa tal-opinjoni li r-rakkomandazzjonijiet tal-Qorti tal-Awdituri għandhom jiġu implimentati minnufih, u li l-livell tas-sussidji mħallsin lill-aġenziji għandu jkun konformi mal-ħtiġijiet reali tagħhom għal flus kontanti; barra minn hekk jikkunsidra li l-emendi tar-Regolament Finanzjarju ġenerali għandhom jiġu miżjuda mar-Regolament finanzjarju tal-qafas tal-aġenziji u fil-bosta regolamenti finanzjarji speċifiċi tagħhom; Il-preżentazzjoni tad-data ta' rappurtaġġ 13. Jinnota li m'hemm ebda metodu standard fost l-aġenziji dwar il-preżentazzjoni tal-attivitajiet tagħhom matul is-sena finanzjarja konċernata u tal-kontijiet tagħhom u tar-rapporti dwar il-ġestjoni baġitarja u finanzjarja, u lanqas dwar il-kwistjoni jekk għandhiex titfassal dikjarazzjoni ta' assigurazzjoni mid-direttur tal-aġenzija; josserva li mhux l-aġenziji kollha jiddistingwu b'mod ċar bejn a) il-preżentazzjoni tax-xogħol tal-aġenzija lill-pubbliku u b) ir-rapportar tekniku dwar il-ġestjoni baġitarja u finanzjarja; 14. Jinnota li filwaqt li l-istruzzjonijiet fis-seħħ tal-Kummissjoni għall-preparazzjoni tar-rapporti ta' attività ma jeżiġux b'mod espliċitu li l-aġenzija tfassal dikjarazzjoni ta' assigurazzjoni, bosta diretturi, minkejja dan, xorta waħda għamluha għall-2006, filwaqt li f'każ wieħed minnhom kienet inkluża riserva importanti; 15. Ifakkar li l-paragrafu 26 tar-riżoluzzjoni tiegħu tat- 12 ta' April 2005 [7] jistieden lid-Diretturi tal-Aġenziji sabiex minn issa 'l quddiem ir-rapport ta' attività annwali tagħhom, li jiġi ppreżentat flimkien mat-tagħrif finanzjarju u tal-ġestjoni, irid ikollu miegħu dikjarazzjoni ta' assigurazzjoni li tikkonċerna l-legalità u r-regolarità tal-operazzjonijiet, simili għad-dikjarazzjonijiet li ġew iffirmati mid-Diretturi Ġenerali tal-Kummissjoni; 16. Jitlob lill-Kummissjoni sabiex temenda l-istruzzjonijiet tagħha fis-seħħ għall-aġenziji skont dak li ntqal hawn fuq; 17. Barra minn hekk, jissuġġerixxi li l-Kummissjoni għandha taħdem mal-aġenziji sabiex tipproduċi mudell armonizzat li japplika għall-aġenziji u għall-korpi satelliti kollha, filwaqt li jiddistingwi b'mod ċar bejn - rapport annwali maħsub għall-qarrejja ġenerali dwar l-operazzjonijiet, ix-xogħol u l-kisbiet tal-korpi, - rendikontijiet finanzjarji u rapport dwar l-implimentazzjoni tal-baġit, - rapport dwar l-attività simili għar-rapporti ta' attività tad-Diretturi Ġenerali tal-Kummissjoni, - dikjarazzjoni ta' assigurazzjoni ffirmata mid-direttur tal-korp, flimkien ma' kull riserva jew osservazzjoni li jqis xieraq li jinġiebu għall-attenzjoni tal-awtorità ta' kwittanza; Sejbiet ġenerali mill-Qorti tal-Awdituri 18. Jinnota s-sejba tal-Qorti (Rapport Annwali, il-paragrafu 10.29 [8] li l-iżburżar ta' sussidji li jitħallsu mill-Kummissjoni mill-baġit tal-Komunità m'huwiex ibbażat fuq stimi ġustifikati biżżejjed tal-ħtieġa ta' kontanti tal-aġenziji u li dan, flimkien mad-daqs tat-trasferimenti ta' bilanċi, iwassalhom sabiex ikollhom fil-pussess bilanċi ta' kreditu kbar mhux ħażin; jinnota wkoll ir-rakkomandazzjoni tal-Qorti li l-livell ta' sussidji li jitħallsu lill-aġenziji għandu jkun konformi mal-ħtieġijiet reali ta' flus kontanti tagħhom; 19. Jinnota li fi tmiem l-2006, 14-il aġenzija kienu għad iridu jimplimentaw is-sistema tal-kontijiet ABAC (Rapport Annwali, in-nota f'qiegħ il-paġna għall-paragrafu 10.31); 20. Jinnota l-kumment tal-Qorti (Rapport Annwali, il-paragrafu 1.25) dwar spejjeż akkumulati minħabba lif li ma tteħidx li għalihom jagħtu kont xi wħud mill-aġenziji; jenfasizza l-fatt li l-Qorti tal-Awdituri kkwalifikat l-istqarrija ta' assigurazzjoni tagħha fil-każ ta' tliet aġenziji (Iċ-Ċentru Ewropew għall-Iżvilupp ta' Taħriġ Vokazzjonali (Cedefop), CEPOL u l-Aġenzija Ewropea tal-Ferroviji) għas-sena finanzjarja 2006 (2005: Cedefop, l-Awtorità Ewropea dwar is-Sigurtà fl-Ikel, l-Aġenzija Ewropea għar-Rikostruzzjoni); Verifika interna 21. Ifakkar li f'konformità mal-Artikolu 185(3) tar-Regolament Finanzjarju, l-Awditur Intern tal-Kummissjoni huwa wkoll l-awditur intern tal-aġenziji regolatorji li jirċievu konċessjonijiet mill-baġit tal-UE; jenfasizza l-fatt li l-Awditur Intern jirrapporta lill-bord ta' tmexxija u lid-direttur ta' kull aġenzija; 22. Jiġbed l-attenzjoni għar-riserva li tniżżlet fir-Rapport ta' Attività Annwali tal-Awditur Intern għall-2006 kif ġej: "L-Awditur Intern tal-Kummissjoni ma jinsabx f'pożizzjoni li jissodisfa kif suppost l-obbligu konferut lilu mill-Artikolu 185 tar-Regolament Finanzjarju bħala awditur intern tal-korpi tal-Komunità minħabba nuqqas ta' riżorsi ta' staff." 23. Madankollu, jinnota l-kumment tal-Awditur Intern fir-rapport ta' attività tiegħu għall-2006 li mill-2007, bis-saħħa tar-riżorsi tal-istaff addizzjonali konċessi mill-Kummissjoni lis-Servizz ta' Verifika Interna (IAS), l-aġenziji regolatorji operattivi kollha se jkunu suġġetti għal xogħol ta' verifika interna fuq bażi annwali; 24. Jinnota l-għadd li kulma jmur qiegħed jikber ta' aġenziji regolatorji u eżekuttivi u ta' intrapriżi konġunti li jeħtieġ li ssirilhom verifika mill-IAS skont l-Artikolu 185 tar-Regolament Finanzjarju; jitlob lill-Kummissjoni sabiex tinforma lill-kumitat kompetenti tiegħu dwar jekk ir-riżorsi tal-istaff li huma disponibbli għall-IAS humiex se jkunu biżżejjed sabiex issir verifika annwali ta' dawn il-korpi kollha fis-snin li ġejjin; 25. Josserva li l-Artikolu 72(5) tar-Regolament (KE, Euratom) Nru 2343/2002 jeżiġi li kull aġenzija tibgħat kull sena lill-Kummissjoni u lill-awtorità responsabbli għall-kwittanza rapport li jkun imħejji mid-direttur u li jiġbor l-għadd u t-tip ta' verifiki interni li saru mill-awditur intern, ir-rakkomandazzjonijiet li saru u l-azzjonijiet li ttieħdu fuq dawn ir-rakkomandazzjonijiet; jitlob lill-aġenziji sabiex jindikaw jekk dan huwiex qiegħed isir u, jekk inhu hekk, kif qiegħed isir; 26. Jieħu nota, fir-rigward tal-kapaċità tal-verifika interna, l-iktar b'rabta mal-aġenziji iżgħar, ta' proposta li saret mill-Awditur Intern quddiem il-kumitat kompetenti tal-Parlament fl- 14 ta' Settembru 2006 li aġenziji iżgħar għandhom ikunu awtorizzati jixtru, servizzi ta' verifika interna mis-settur privat; L-evalwazzjoni tal-aġenziji 27. Ifakkar fl-istqarrija konġunta mill-Parlament, mill-Kunsill u mill-Kummissjoni [9] li ġiet innegozjata fil-konċiljazzjoni quddiem il-Kunsill tal-baġit ECOFIN tat- 13 ta' Lulju 2007 li titlob għal i) lista ta' aġenziji li l-Kummissjoni għandha l-ħsieb li tevalwa, u ii) lista ta' aġenziji li diġà ġew evalwati, flimkien ma' sommarju tar-riżultati prinċipali; Proċeduri dixxiplinari 28. Jinnota li minħabba d-daqs tagħhom, aġenziji individwali isibu diffikultà sabiex jistabbilixxu bordijiet dixxiplinari ad hoc li jkunu magħmula minn staff li huwa ta' grad xieraq fil-karriera u li l-IDOC (l-Uffiċċju tal-Investigazzjoni u d-Dixxiplina) tal-Kummissjoni m'għandux kompetenza fuq l-aġenziji; jitlob lill-aġenziji sabiex iqisu bord ta dixxiplina komunali għall-aġenziji; Abbozz ta' ftehima interistituzzjonali 29. Ifakkar fl-abbozz tal-Ftehim Interistituzzjonali dwar il-qafas operattiv għall-aġenziji regolatorji Ewropej ippreżentat mill-Kummissjoni (COM(2005) 59), maħsub biex jistabilixxi qafas orizzontali għall-ħolqien, l-istruttura, it-tħaddim, l-evalwazzjoni u l-kontroll tal-aġenziji regolatorji Ewropej; jinnota li l-abbozz jirrappreżenta inizjattiva utli bħala sforz sabiex ikunu rrazzjonalizzati l-ħolqien u l-immaniġġjar tal-aġenziji; jinnota l-istqarrija fir-rapport ta' sintesi 2006 tal-Kummissjoni (il-paragrafu 3.1, COM(2007) 274) li għalkemm ma sarx progress fin-negozjati wara l-pubblikazzjoni tal-abbozz, tniedew mill-ġdid diskussjonijiet dwar sustanza fil-Kunsill fi tmiem l-2006; jiddispjaċih li ma kienx possibbli li jsir iktar progress lejn l-adozzjoni; 30. Għaldaqstant, jilqa' b'sodisfazzjon l-impenn tal-Kummissjoni li tressaq Komunikazzjoni dwar il-ġejjieni tal-aġenziji regolatorji matul l-2008; Aġenziji ffinanzjati minnhom infushom 31. Ifakkar li għaż-żewġ aġenziji li jiffinanzjaw lilhom infushom tiġi konċessa kwittanza lid-direttur mill-bord amministrattiv; jinnota li t-tnejn li huma għandhom surpluses akkumulati sinifikanti minn dħul minn onorarji ttrasferiti minn ċifri tas-snin preċedenti: - Uffiċċju għall-Armonizzazzjoni tas-Suq Intern; flus kontanti u l-ekwivalenti fi flus kontanti: EUR 281 miljun [10], - Uffiċċju tal-Komunità għall-Varjetà ta' Pjanti; flus kontanti u l-ekwivalenti fi flus kontanti: EUR 18-il miljun [11]; Punti speċifiċi 32. Iqis li r-rati ta' implimentazzjoni, kemm tal-linji baġitarji għall-operat u kemm tal-linji baġitarji għall-amministrazzjoni tal-Aġenzija, huma sodisfaċenti; 33. Iqis li l-Aġenzija hija sors ta' leġiżlazzjoni ambjentali importanti għall-istituzzjonijiet kollha tal-UE u għat-tfassil tal-politiki; jinnota b'sodisfazzjon li l-Aġenzija rnexxilha titrasforma xi data kkomplikata f'konklużjonijiet ċari u rnexxilha tgħaddihom lill-pubbliku, pereżempju, l- istqarrija dwar l-ambjent 2006 tal-EEA u r-rapporti speċifiċi dwar bijo-enerġija, dwar tendenzi u stimi ta' emissjonijiet ta' gass b'effett serra fl-Ewropa; 34. Madanakollu, jiġbed l-attenzjoni għall-fatt li ammont konsiderevoli ta' approprjazzjonijiet tal-baġit għal attivitajiet tal-operat ġew trasferiti għas-sena 2007, sa ċertu punt minħabba li l-Aġenzija rċeviet tard il-fondi għall-aġġornament tal-Corine Land Cover li se jikkontribwixxu għall-implimentazzjoni tal-Monitoraġġ Globali għall-Ambjent u s-Sigurtà (GMES); 35. Jerġa' jfakkar fir-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Ambjent għas-sena finanzjarja 2006, flimkien mat-tweġibiet tal-Aġenzija, u jistieden lill-Aġenzija biex trawwem il-prinċipju baġitarju tal-annwalità; 36. Jinnota wkoll is-sejba tal-Qorti li, filwaqt li nkiser il-prinċipju tas-segregazzjoni tad-dmirijiet, l-istess uffiċjal li joħroġ l-awtorizzazzjoni permezz ta' subdelegazzjoni mhux biss wettaq kontrolli ex-ante iżda mmaniġġja wkoll id-drittijiet tal-aċċess għas-sistema tal-IT għall-kontijiet baġitarji; 37. Jenfasizza l-fatt li fil- 31 ta' Diċembru 2006, l-Aġenzija kellha flus kontanti u ekwivalenti fi flus kontanti li jammontaw għal EUR 6097252,79, b'surplus akkumulat ta' EUR 4241797,28; 38. Jinnota l-istqarrija fir-rapport tal-Aġenzija dwar il-gestjoni baġitarja u finanzjarja li hija intitolata li tirċievi EUR 3,3 miljun mill-Kummissjoni li jikkorrispondi għal ħlas insuffiċjenti ta' sussidji għas-snin mill-1994 sal-2005; 39. Jinnota mir-rapport annwali li terz mill-istaff huwa ta' nazzjonalità waħda, u li l-għan tal-Aġenzija (mistqarr fir-rapport annwali tagħha) huwa li ttejjeb il-bilanċ fil-impjegar staff u d-diversità tiegħu; 40. Jemmen li fl-interessi tat-trasparenza u ta' rapportar aħjar, aġenziji oħrajn għandhom jemulaw "l-iscorecard bilanċjata" annessa mar-rapport annwali tal-Aġenzija li tinkludi indikaturi għar-rendiment relatati mar-riżorsi tal-aġenzija, mal-perjodi ta' ħlasijiet, mal-perspettiva tal-klijenti u mal-attitudnijiet tal-istaff u li l-għan tagħha huwa li tipprovdi deskrizzjoni ġenerika komprensiva tal-progress li qiegħed isir b'rabta mal-għanijiet strateġiċi tal-Aġenzija; 41. Jinnota l-istruttura kumplessa tal-aġenzija li tinvolvi membri tal-bord ta' tmexxija, kumitat xjentifiku, punti fokali nazzjonali u ċentri tematiċi Ewropej; 42. Ifakkar li l-Aġenzija ħadet l-irwol ta' koordinatur tal-kapijiet tal-aġenziji regolatorji fl- 1 ta' Marzu 2006. [1] ĠU C 261, 31.10.2007, p. 4. [2] ĠU C 309, 19.12.2007, p. 24. [3] ĠU L 248, 16.9.2002, p. 1. [4] ĠU L 120, 11.5.1990, p. 1. [5] ĠU L 357, 31.12.2002, p. 72. [6] ĠU L 187, 15.7.2008, p. 106. [7] Riżoluzzjoni tal-Parlament Ewropew li fiha l-kummenti li jakkumpanjaw id-deċiżjoni dwar il-kwittanza tad-Direttur Eżekuttiv tal-Aġenzija Ambjentali Ewropea fir-rigward tal-implimentazzjoni tal-baġit tagħha għas-sena finanzjarja 2003 (ĠU L 196, 27.7.2005, p. 81). [8] ĠU C 273, 15.11.2007, p. 1. [9] Dokument tal-Kunsill DS 605/1/07 Rev. 1. [10] Sors: Rapport dwar il-kontijiet annwali tal-Uffiċċju għall-Armonizzazzjoni tas-Suq Intern għas-sena finanzjarja 2006 flimkien mat-tweġibiet tal-Uffiċċju (ĠU C 309, 19.12.2007, p. 141). [11] Sors: Rapport dwar il-kontijiet annwali tal-Uffiċċju Komunitarju tal-Varjetajiet tal-Pjanti għas-sena finanzjarja 2006 flimkien mat-tweġibiet tal-Uffiċċju (ĠU C 309, 19.12.2007, p. 135). --------------------------------------------------